CELEX: 32020R0757
Language: bg
Date: 2020-06-08 00:00:00
Title: Регламент (ЕС) 2020/757 на Комисията от 8 юни 2020 година за изменение на Регламент (ЕС) № 142/2011 по отношение на проследяемостта на определени странични животински продукти и производни продукти (текст от значение за ЕИП)

9.6.2020   
               
               
                  BG
               
               
                  Официален вестник на Европейския съюз
               
               
                  L 179/5
               
            
         РЕГЛАМЕНТ (ЕС) 2020/757 НА КОМИСИЯТА
         от 8 юни 2020 година
         за изменение на Регламент (ЕС) № 142/2011 по отношение на проследяемостта на определени странични животински продукти и производни продукти
         (текст от значение за ЕИП)
         ЕВРОПЕЙСКАТА КОМИСИЯ,
         като взе предвид Договора за функционирането на Европейския съюз,
         като взе предвид Регламент (ЕО) № 1069/2009 на Европейския парламент и на Съвета от 21 октомври 2009 г. за установяване на здравни правила относно странични животински продукти и производни продукти, непредназначени за консумация от човека и за отмяна на Регламент (ЕО) № 1774/2002 (1), и по-специално член 21, параграф 6, буква г) и член 31, параграф 2 от него,
         като има предвид, че:
         
                     (1)
                  
                  
                     С Регламент (ЕС) № 142/2011 на Комисията (2) се определят правила за прилагане на Регламент (ЕО) № 1069/2009, включително изисквания по отношение на проследяемостта на страничните животински продукти и производните продукти.
                  
               
                     (2)
                  
                  
                     В съответствие с член 7, параграф 2 от Регламент (ЕО) № 1069/2009 производните продукти се класифицират в същата категория, в която и страничните животински продукти, от които те са получени. Въпреки това, при определени условия, рибните масла и рибните брашна могат да съдържат по-големи количества от определени остатъчни вещества в сравнение с годните за консумация от човека риба или рибни продукти, от които те са били извлечени, поради което да е необходимо да бъдат подлагани на детоксикация преди използването им в животински фуражи.
                  
               
                     (3)
                  
                  
                     С Регламент (ЕС) 2015/786 на Комисията (3) се определят критерии за приемане на методи за детоксикация, прилагани за продукти, предназначени за хранене на животни. Изискванията и критериите за приемливост по отношение на предвидените в Регламент (ЕС) 2015/786 методи за детоксикация на рибни масла и рибни брашна, произведени от суровини от категория 3, следва да гарантират че подложените на детоксикация рибни масла и рибни брашна, произведени от суровини от категория 3 и използвани във фуражите, не застрашават здравето на животните, общественото здраве и околната среда, а методът за детоксикация не влияе неблагоприятно на характеристиките и естеството на фуража. Поради това, когато липсват хармонизирани правила за изпращането на такива суровини за детоксикация в друга държава членка, компетентният орган може да разреши детоксикацията да бъде извършена на територията на съответната му държава членка.
                  
               
                     (4)
                  
                  
                     С цел да бъде разрешено извършването на детоксикация по отношение на определени рибни масла и рибни брашна, предназначени за хранене на селскостопански животни, следва да бъдат определени изисквания за изпращането на рибни масла и рибни брашна с превишено съдържание на остатъчни вещества към друга държава членка за детоксикация в предприятия, одобрени в съответствие с Регламент (ЕО) № 183/2005 на Европейския парламент и на Съвета (4). Поради това държавите членки следва, когато е необходимо, след извършване на оценка на риска, да разрешават транспортирането на рибни масла и рибни брашна, предназначени за производството на фуражни суровини и с превишено съдържание на диоксини и/или полихлорирани бифенили (PCB) по смисъла на Директива 2002/32/ЕО на Европейския парламент и на Съвета (5), от други държави членки към предприятия на тяхната територия, регистрирани и одобрени за извършването на детоксикация.
                  
               
                     (5)
                  
                  
                     Въпреки това, предвидената в настоящия регламент детоксикация не се прилага по отношение на вече пуснати на пазара рибни масла и рибни брашна, произведени от суровини от категория 3, при които при извършването на официален контрол е установено превишено съдържание на диоксини и/или полихлорирани бифенили (PCB).
                  
               
                     (6)
                  
                  
                     Член 21 и приложение VIII към Регламент (ЕС) № 142/2011 следва да бъдат съответно изменени, като в тях бъдат включени изискванията за изпращане на производни продукти, предназначени за детоксикация в друга държава членка.
                  
               
                     (7)
                  
                  
                     Мерките, предвидени в настоящия регламент, са в съответствие със становището на Постоянния комитет по растенията, животните, храните и фуражите,
                  
               ПРИЕ НАСТОЯЩИЯ РЕГЛАМЕНТ:
         
            Член 1
            Регламент (ЕС) № 142/2011 се изменя, както следва:
            
                        1)
                     
                     
                        В член 21 се добавя следният параграф:
                        
                           „3.   Транспортирането на рибни масла и рибни брашна, произведени от суровини от категория 3, предназначени за производството на фуражи, различни от внесените от трета държава, от одобрено преработвателно предприятие за производство на рибни масла и рибни брашна към предприятие за производство на фуражи, регистрирано или одобрено в съответствие с Регламент (ЕО) № 1069/2009 и одобрено в съответствие с член 10, параграф 3 от Регламент (ЕО) № 183/2005 в друга държава членка за детоксикация в съответствие с методите, посочени в Регламент (ЕС) 2015/786 на Комисията (*1), се извършва в съответствие с правилата, определени в глава VII от приложение VIII.
                        
                        
                           (*1)  Регламент (ЕС) 2015/786 на Комисията от 19 май 2015 г. за определяне на критерии за приемане на методи за детоксикация, прилагани за продукти, предназначени за хранене на животни, предвидени в Директива 2002/32/ЕО на Европейския парламент и на Съвета (ОВ L 125, 21.5.2015 г., стр. 10).“;"
                        
                     
                  
                        2)
                     
                     
                        Приложение VIII се изменя в съответствие с приложението към настоящия регламент.
                     
                  
         
            Член 2
            Настоящият регламент влиза в сила на двадесетия ден след деня на публикуването му в Официален вестник на Европейския съюз.
            
         
         
            Настоящият регламент е задължителен в своята цялост и се прилага пряко във всички държави членки.
            Съставено в Брюксел на 8 юни 2020 година.
            
               
                  За Комисията
               
               
                  Председател
               
               Ursula VON DER LEYEN
            
         
         
            (1)  ОВ L 300, 14.11.2009 г., стр. 1.
         
            (2)  Регламент (ЕС) № 142/2011 на Комисията от 25 февруари 2011 г. за прилагане на Регламент (ЕО) № 1069/2009 на Европейския парламент и на Съвета за установяване на здравни правила относно странични животински продукти и производни продукти, непредназначени за консумация от човека, и за прилагане на Директива 97/78/ЕО на Съвета по отношение на някои проби и артикули, освободени от ветеринарни проверки на границата съгласно посочената директива (ОВ L 54, 26.2.2011 г., стр. 1).
         
            (3)  Регламент (ЕС) 2015/786 на Комисията от 19 май 2015 г. за определяне на критерии за приемане на методи за детоксикация, прилагани за продукти, предназначени за хранене на животни, предвидени в Директива 2002/32/ЕО на Европейския парламент и на Съвета (ОВ L 125, 21.5.2015 г., стр. 10).
         
            (4)  Регламент (ЕО) № 183/2005 на Европейския парламент и на Съвета от 12 януари 2005 г. за определяне на изискванията за хигиена на фуражите (ОВ L 35, 8.2.2005 г., стр. 1).
         
            (5)  Директива 2002/32/ЕО на Европейския парламент и на Съвета от 7 май 2002 г. относно нежеланите вещества в храните за животни - Изявление на Съвета (ОВ L 140, 30.5.2002 г., стр. 10).
      
      
         
            ПРИЛОЖЕНИЕ
            В приложение VIII към Регламент (ЕС) № 142/2011 се добавя следният текст:
            
               „Глава VII
               
                  ТРАНСПОРТИРАНЕ ДО ИНСТАЛАЦИИ ЗА ДЕТОКСИКАЦИЯ НА РИБНИ МАСЛА И РИБНО БРАШНО, ПРЕДНАЗНАЧЕНИ ЗА ПРОИЗВОДСТВОТО НА ФУРАЖНИ СУРОВИНИ
               
               
                           1.
                        
                        
                           Операторите, които възнамеряват да транспортират рибни масла и рибно брашно, произведени от суровини от категория 3, предназначени за производството на фуражи, от одобрено преработвателно предприятие за производство на рибни масла и рибно брашно към предприятие за производство на фуражи, регистрирано или одобрено в съответствие с Регламент (ЕО) № 1069/2009 и одобрено в съответствие с член 10, параграф 3 от Регламент (ЕО) 183/2005 в друга държава членка за детоксикация в съответствие с методите, описани в Регламент (ЕС) 2015/786, подават заявление за приемане на пратката до компетентния орган по местоназначение.
                           Заявлението се изготвя съгласно стандартния образец за заявления за разрешение, установен в глава III, раздел 10 от приложение XVI към Регламент (ЕС) № 142/2011.
                        
                     
                           2.
                        
                        
                           Споменатият в точка 1 компетентен орган на държавата членка на местоназначение уведомява оператора за решението си относно пратката, като връща, съответно попълнено, заявлението по втората алинея на точка 1.
                        
                     
                           3.
                        
                        
                           В съответствие с Решение 2004/292/ЕО, Компетентният орган на държавата членка на местоназначение уведомява посредством системата TRACES компетентния орган на държавата членка на предназначение за изпращането на всяка пратка.
                        
                     
                           4.
                        
                        
                           Точки 1—3 от настоящата глава не се прилагат за рибни масла и рибно брашно, произведени от суровини от категория 3, пуснати на пазара за производството на фуражи, в които по време на официалния контрол е установено превишено съдържание на диоксини и/или полихлорирани бифенили (PCB).“